Akanya ka dilo tse batho ba bangwe ba ileng ba di dira go go thusa, mme o ba bolelele gore o anaanela se ba go diretseng sone. Jesu o re tlhometse sekao se se molemo thata mo ntlheng eno. Ka sekai, fa tsala ya gagwe e bong Marea a ne a mo tshela leokwane le le jang madi a le mantsi mo tlhogong le mo maotong, bangwe ba ne ba botsa jaana: “Ke ka ntlha yang fa go diragetse tshenyo eno ya leokwane le le nkgang monate?” * Batshwayadiphoso bao ba ne ba tsaya gore leokwane leo le ka bo le rekisitswe mme madi a teng a newa bahumanegi. Jesu o ne a re: “Mo leseng. Ke ka ntlha yang fa lo leka go mo tshwenya?” Go tswa foo o ne a re: “O dirile se a neng a ka se kgona.” (Mareko 14:3-8; Johane 12:3) Go na le gore Jesu a tlhome mogopolo mo go se Marea a neng a sa se dira, o ne a bontsha gore o anaanela se a se dirileng.